P6_TA(2005)0117

Bulgariens ansøgning om medlemskab af EU

Europa-Parlamentets beslutning om Bulgariens ansøgning om medlemskab af Den Europæiske Union (2005/2029(INI))

Europa-Parlamentet,

- der henviser til Republikken Bulgariens ansøgning af 14. december 1995 om tiltrædelse af Den Europæiske Union,

- der henviser til Kommissionens udtalelse fra 1997 om Republikken Bulgariens ansøgning om medlemskab af Den Europæiske Union,

- der henviser til Kommissionens periodiske rapporter om Republikken Bulgariens fremskridt i retning mod tiltrædelse i perioden 1998 til 2004 samt dens strategidokument om fremskridt i forbindelse med udvidelsen (KOM(2004)0657 — C6-0150/2004),

- der henviser til formandskabets konklusioner fra Det Europæiske Råd i Bruxelles den 16. og 17. december 2004,

- der henviser til alle dets beslutninger og betænkninger siden begyndelsen af tiltrædelsesforhandlingerne,

- der henviser til Kommissionens udtalelse af 22. februar 2005 om Republikken Bulgariens og Rumæniens ansøgning om tiltrædelse til Den Europæiske Union (KOM(2005)0055),

- der henviser til udkastet til en traktat om Republikken Bulgariens og Rumæniens tiltrædelse til Den Europæiske Union,

- der henviser til brevvekslingen mellem Europa-Parlamentets formand og Kommissionens formand om fuld inddragelse af Europa-Parlamentet i enhver overvejelse om aktivering af en af sikkerhedsklausulerne i tiltrædelsestraktaten,

- der henviser til forretningsordenens artikel 45,

- der henviser til Udenrigsudvalgets betænkning samt udtalelsen fra Udvalget om Landbrug og Udvikling af Landdistrikter (A6-0078/2005),

A. der henviser til, at Bulgarien ansøgte om medlemskab af Den Europæiske Union den 14. december 1995, blev anerkendt som kandidatland den 16. juli 1997, indledte forhandlinger den 15. februar 2000 og endeligt afsluttede tiltrædelsesforhandlingerne den 14. december 2004,

B. der henviser til, at vores fælles mål er, at Bulgarien med et tilfredsstillende resultat skal afslutte sine forberedelser med henblik på undertegnelse af tiltrædelsestraktaten den 25. april 2005 og tiltrædelse den 1. januar 2007,

C. der henviser til, at Bulgarien fortsat opfylder de politiske kriterier og forventes at kunne opfylde alle de krav, der er forbundet med medlemskab, inden for den forventede tidsfrist,

D. der henviser til, at Europa-Parlamentet altid har talt for, at Bulgariens tiltrædelse udelukkende bør afhænge af landets egne omstændigheder og ikke af et andet kandidatland,

1. glæder sig over Det Europæiske Råds beslutning af 17. december 2004 om af afslutte forhandlingerne med Bulgarien efter mange års forhandlinger og forberedelser til tiltrædelse, så det dermed sikres, at Bulgarien er godt på vej til at blive medlem af EU den 1. januar 2007;

2. deler Rådets konklusion om, at Bulgarien vil være i stand til at påtage sig alle forpligtelser i forbindelse med et medlemskab og opfordrer i den forbindelse Bulgarien til at fortsætte sine bestræbelser på i tide og med et vellykket resultat at gennemføre alle de nødvendige reformer for at råde bod på de mangler, Kommissionen påpegede i sin seneste periodiske rapport, og som Europa-Parlamentet har henvist til i sine seneste beslutninger, for derved at fjerne enhver mulighed for påberåbelse af beskyttelsesklausuler;

3. bemærker, at den gode fremgang indtil videre skyldes den konstante politiske beslutsomhed i flere på hinanden følgende bulgarske regeringer, og de bulgarske statsborgeres tillid og vedholdenhed med hensyn til at forfølge og acceptere de nødvendige ændringer;

4. glæder sig over de mange lovgivnings- og forfatningsmæssige ændringer, Bulgarien har foretaget i løbet af de seneste år, og understreger behovet for praktisk gennemførelse af reformer, så flere får glæde af fordelene;

5. anerkender Bulgariens bidrag til stabiliteten i den sydøsteuropæiske region som helhed og den rolle, landet kan påtage sig for at hjælpe med at fremme regional sikkerhed og velstand;

Politiske kriterier

6. bemærker de stabile demokratiske institutioner i Bulgarien, de politiske partiers nylige tilsagn om at danne effektive politiske koalitioner og vedtagelsen med konsensus af forfatningsændringerne den 18. februar 2005 samt vedtagelsen af den nye lov om politiske partier i december 2004;

7. forventer, at Kommissionen med regelmæssige mellemrum rapporterer til Parlamentet om de fremskridt, der er gjort med gennemførelse af Bulgariens forpligtelser, og forventer, at Parlamentets udtalelse tages i betragtning i tilfælde af, at beskyttelsesklausulen anses for at være anvendt;

8. anerkender, at reformen af retssystemet vil være en nøglefaktor med hensyn til, om Bulgarien er klar til tiltrædelse og med henblik på at skabe reel tillid til de nationale institutioner og processer og vil have en betydelig afsmittende virkning på andre områder samt for Bulgariens forbindelser med andre lande; bifalder derfor de vigtige skridt, Bulgarien har taget, som f.eks. den nylige vedtagelse af lovgivningsmæssige, administrative og organisatoriske foranstaltninger, særligt loven om mægling, den nationale model for reform af straffesager og den fælles erklæring om samarbejde om reform af strafferetten;

9. opfordrer til, at fasen forud for retssager og anklagermyndighedens rolle gøres til genstand for yderligere opmærksomhed og handling for at forbedre gennemsigtigheden, pålideligheden og effektiviteten i efterforskningen og inden for anklagemyndigheden, samt at der etableres en pålidelig mekanisme for afskedigelse af korrupte og inkompetente dommere, anklagere og efterforskere; beklager i denne henseende, at den planlagte reform af strafferetsplejen, der drejer sig om udvikling af helt nye straffelove, ikke er planlagt til vedtagelse af det nuværende parlament på grund af, at der ikke blev sikret et tilstrækkeligt flertal; anmoder derfor indtrængende det bulgarske parlament om at fortsætte de lovende bestræbelser på dette område;

10. opfordrer til, at der fortsat gennemføres håndgribelige forbedringer i politireformen, så politiet på effektiv vis kan tage hånd om organiseret kriminalitet, menneskehandel og korruption, og anerkender samtidig de positive resultater, indenrigsministeriet allerede har opnået ved at bekæmpe et højt niveau af kriminalitet, således som også Europol har anerkendt det, og glæder sig navnlig over vedtagelsen af loven om konfiskation af kriminelle aktiver i februar 2005; opfordrer indtrængende de bulgarske myndigheder til at håndhæve endnu skrappere foranstaltninger i forbindelse med hvidvaskning af penge og den dertil knyttede udnyttelse af finansielle institutioner;

11. lykønsker Bulgarien som værtsnation i forbindelse med starten af årtiet for romaernes inddragelse den 2. februar 2005 og anerkender Bulgariens bestræbelser på at integrere romaerne gennem vedtagelse af en omfattende lovgivning til bekæmpelse af diskrimination; bemærker med tilfredshed udviklingen af et nationalt program rettet mod at forbedre boligforhold i byområder, der i overvejende grad bebos af romaer og andre etniske mindretal, men opfordrer indtrængende til en mere effektiv gennemførelse af praktiske og uafhængige foranstaltninger, særligt i forbindelse med bekæmpelse af uddannelsesmæssig forfordeling og den høje arbejdsløshed blandt romaer; noterer sig behovet for ændringer i infrastrukturen for at opgradere og forbedre levevilkårene som led i en tilstrækkeligt finansieret genrejsningsstrategi samt opmærksomhed på ændringer i infrastrukturen for at opgradere og forbedre levevilkårene som led i en tilstrækkeligt finansieret genrejsningsstrategi samt opmærksomhed på at tilvejebringe sundhedsydelser og offentlige og sociale ydelser uden forskelsbehandling; understreger at en vellykket integration af romaerne forudsætter, at romaerne får en chance for at blive aktivt inddraget i tilrettelæggelsen og gennemførelsen af strategier og programmer for at opnå disse mål;

12. bifalder vedtagelsen i juni 2004 af en strategi om uddannelse af skolebørn fra mindretalssamfund, men bemærker, at opdelt uddannelse fortsat er en realitet for mange roma-børn, idet de nægtes adgang til kvalitetsundervisning; opfordrer de bulgarske myndigheder til at sikre, at politiske forpligtelser til at gøre en ende på uddannelsesmæssig forfordeling og opdeling gennemføres og bakkes op med økonomisk støtte for at understøtte de nationale mindretals sproglige og kulturelle identitet;

13. opfordrer Kommissionen til at foretage betydelige forbedringer af dens programmer vedrørende romaerne, idet det bemærker, at forvaltningen af programmerne ifølge EMS-konsortiets gennemgang af EU's Phare-støtte til roma-mindretallet i december 2004 har været plaget af personalemangel og -ændringer samt dårlig administrations- og absorptionskapacitet, beskæftigelsesspørgsmål har stået stort set uberørte hen, og der er tildelt utilstrækkelige ressourcer til sundhedsprojekter og formidling af sundhedsinformation;

14. glæder sig over vedtagelsen af den nationale strategi og handlingsplan om beskyttelse af gadebørns rettigheder og kræver nu, at den gennemføres fuldt ud med støtte af tilstrækkelige finansielle og menneskelige ressourcer til at kunne sikre praktiske og synlige forbedringer i børns velfærd samt levevilkårene for denne yderst sårbare del af samfundet;

15. bemærker med hensyn til situationen for børn i institutioner, at der skal være betydelig mere fremgang at spore i Bulgariens plan for afinstitutionalisering, opfordrer derfor indtrængende Bulgarien til at intensivere indsatsen på dette område og gentager sin opfordring om at etablere et fælles, velfinansieret og velfunderet regeringsagentur, der skal sikre, at reformerne om børns velfærd reelt gennemføres; opfordrer Kommissionen til i højere grad at målrette indsatsen på dette område;

16. opfordrer Bulgarien til at være særligt opmærksom på situationen for personer, der er anbragt af offentlige myndigheder på hjem for voksne med mentale forstyrrelser; understreger i denne henseende det presserende behov for at tilvejebringe passende omsorg for beboere, især hvad angår materielle og menneskelige ressourcer;

Økonomiske kriterier

17. roser Bulgariens økonomiske resultater (en af de højeste vækstrater i BNP blandt EU's kandidatlande og medlemsstater), som er et produkt af omfattende strukturreformer; mener, at de skal konsolideres yderligere, for at Bulgarien på lang sigt kan klare presset fra konkurrenterne og markedskræfterne i Unionen;

18. glæder sig over Kommissionens udtalelse om, at Bulgarien har en sund finansiel struktur og et sundt budget, der kan tjene som eksempel for nogle medlemsstater, og opfordrer til forbedringer i de interne revisionssystemer og økonomiske kontrolsystemer;

19. insisterer fortsat på, at reel økonomisk fremgang måles ved håndgribelige fordele for de bulgarske statsborgere med hensyn til forbedringer i deres levestandard; lykønsker i denne forbindelse Bulgarien med den faldende arbejdsløshed, udtrykker tilfredshed med, at dette tal ifølge prognoserne fortsat vil falde i 2005, og opfordrer Bulgarien til at gøre arbejdsmarkedet mere fleksibelt for at skabe endnu større vækst i beskæftigelsen;

20. glæder sig over, at den omfattende ekspansion i den industrielle produktion siden midten af 2002 støt har bidraget til den bulgarske økonomi;

21. glæder sig over de nye love inden for investerings- og erhvervsaktivitet, der har effektiviseret procedurerne for ind- og udgang på markedet, og advarer samtidig mod for mange og alt for komplekse regler, der hindrer vækst;

22. glæder sig over udvidelsen af den private sektor og de omfattende fremskridt i forbindelse med liberaliseringen af nøglesektorer, især bank-, telekommunikations- og lufttransportsektoren, med en stigning i andelen af ansatte i den private sektor fra 46 % i 1999 til 64 % i 2004; udtrykker i denne forbindelse derfor skuffelse over det mislykkede salg af Bulgartabacs dattervirksomheder; bifalder regeringens plan om at gentage auktionen over Bulgartabacs dattervirksomheder, før dens mandat udløber; opfordrer indtrængende den bulgarske regering til at fastholde intensiteten af privatiseringerne og tage skridt til at garantere, at procedurerne er gennemsigtige og retfærdige;

Gældende fællesskabsret

23. opfordrer Bulgarien til fortsat at forbedre den administrative kapacitet på områder som offentlige indkøb, konkurrence og retlige og indre anliggender for at sikre en effektiv gennemførelse af den gældende EU-ret og levere retfærdige og gennemsigtige offentlige ydelser til borgere og erhvervsdrivende;

24. understreger, at kapaciteten til at sikre kontrol over de fremtidige ydre grænser i EU og hindre menneskehandel og smugling fortsat er et spørgsmål af den yderste vigtighed for borgerne i de europæiske lande;

25. insisterer på, at Bulgarien vedtager den resterende lovgivning, navnlig på områderne det indre marked, selskabsret, miljøet og forbrugerbeskyttelse; er bekymret over det store omfang af illegal skovhugst, der er meget udbredt i Bulgarien; beklager, at næsten halvdelen af det tømmer, der stammer fra Bulgarien, er fældet ved ulovlige hugst og at den årligt tilladte fældning overskrides med 1,5 mio. kubikmeter; understreger derfor behovet for at standse den ulovlige skovhugst i Bulgarien;

26. glæder sig over Bulgariens fremskridt i forhold til at tilpasse landets landbrugspolitik til den gældende fællesskabslovgivning; understreger dog, at det er vigtigt at afslutte de nødvendige forberedelser for at gennemføre den gældende fællesskabsret, som ud over oprettelse af de nødvendige kontrolorganer og udbetalende organer også forudsætter, at disse organer bemandes med tilstrækkeligt kvalificeret personale;

27. er bekymret over, at reglerne om dyrevelfærd, særligt hvad angår dyretransport og slagterier, stadig ikke lever op til EU's standarder;

28. understreger vigtigheden af, at der findes et passende antal tilstrækkeligt udstyrede grænsekontrolposter til at foretage veterinær og fytosanitær kontrol;

29. understreger, at gennemførelsen af den nye fællesskabslovgivning om fødevarehygiejne er udformet udelukkende til at beskytte forbrugere og til at sikre fødevarekvaliteten og ikke bør føre til en forsætlig strukturel koncentration i fødevareforarbejdningsindustrien; opmuntrer den bulgarske regering til at gøre brug af Sapard-midlerne til at diversificere produktionen og støtte decentraliseret fødevareproduktion af høj kvalitet;

30. bemærker vedtagelsen af den længe ventede strategi for udvikling af radio og fjernsyn i marts 2005, og opfordrer til en yderligere indsats for at garantere helt uafhængige medier, der ikke er underlagt politisk indflydelse og til, at der træffes foranstaltninger til at reducere det stigende antal injuriesager mod journalister;

31. er bekymret over vanskelighederne med at håndhæve den intellektuelle ejendomsret, særligt i forhold til piratkopiering af medier og krænkelse af ophavsretten, der fortsat påvirker de økonomiske interesser og investeringer for både bulgarske og udenlandske ophavsretlige virksomheder; opfordrer den bulgarske regering til at udvikle og effektivt gennemføre effektive regler for at forebygge denne ulovlige adfærd;

32. glæder sig over de seneste retsforskrifter, der afslutter det diskriminerende tarifsystem i turistsektoren; opfordrer de bulgarske myndigheder til at afskaffe de resterende former for forskelsbehandling og restriktioner over for EU-borgere og erhvervsdrivende, særligt hvad angår retten til at etablere sig;

33. lykønsker Bulgarien med de skridt, landet har taget til at sikre et højt niveau af nuklear sikkerhed på Kozloduy-atomkraftværket; bemærker Bulgariens betydelige bidrag til energiforsyning i regionen som helhed; anerkender, at Bulgarien under tiltrædelsesforhandlingerne med EU har indgået store kompromiser med en væsentlig indvirkning på den fremtidige energisituation både nationalt og regionalt; udtrykker bekymring over, at der er forudsagt en betydelig nedgang i regionens kapacitet til generering af reserver for 2010-2012; understreger derfor vigtigheden af at udvikle ny kapacitet for at bevare Bulgariens favorable energisituation på et bæredygtigt grundlag samt garantere sikkerhed i regionens elforsyning og nå Kyoto-målene; insisterer derfor på, at Kommissionen skal holde et vågent øje med udviklingen og så vidt muligt yder bistand i denne henseende; og opfordrer Rådet som underskriver af aftalen om lukning af Kozloduy-atomkraftværket til at erkende den deraf følgende risiko for tilfælde af blackout i mange lande i regionen og derfor at være villig til at indtage en mere fleksible holdning til lukningsdatoerne inden for aftalen, indtil den nye forsyningskapacitet er sat i værk i Bulgarien, uden på nogen måde at gå på kompromis med sikkerhedskravene, som skal have absolut førsteprioritet;

34. understreger, at selv om små og mellemstore virksomheder i Bulgarien udgør det vigtigste middel til gennemførelse af en industripolitik, der bidrager til bæredygtig vækst, innovation og jobskabelse, mangler der koordinering mellem regeringen og ikke-statslige organer, en erhvervspolitik er endnu ikke formuleret, og den administrative kapacitet er begrænset;

35. bifalder de fremskridt, der er gjort inden for kommunikation, men mener dog, at der er behov for hasteforanstaltninger på to områder: For det første skal tilsynsmyndigheden bemyndiges til at løse handelskonflikter, og dens uafhængighed skal øges, og for det andet skal forsyningspligten yderligere bringes på linje med den gældende fællesskabsret og skal gennemføres effektivt;

36. opfordrer Kommissionen til at foretage betydelige forbedringer i forvaltningen, målretningen og gennemsigtigheden af fællesskabsfinansieringen, idet det bemærkes, at fællesskabsprogrammerne (Phare, Sapard, Ispa og nedlukning af atomkraftværker) omfatter tildelinger på 495,7 millioner EUR i 2004, 399,5 millioner EUR i 2005 og 432,1 millioner EUR i 2006, mens det forventes, at den finansielle pakke efter tiltrædelsen vil bidrage med omkring 4,6 milliarder EUR i årene 2007-2009;

37. opfordrer de bulgarske myndigheder til at vise gennemsigtighed i forbindelse med den økonomiske assistance, der ydes fra EU;

38. opfordrer med henblik på gennemførelsen af den fælles fiskeripolitik på alle områder indtrængende til, at myndighederne og fagfolk i sektoren hjælpes til at gøre forberedelser til tiltrædelse ved hjælp af tildeling af de fornødne menneskelige og økonomiske ressourcer og navnlig gennem gennemførelse af foranstaltningerne i henhold til Sapard-programmet;

39. er fortsat yderst bekymret over, at de libyske myndigheder ikke har frigivet de bulgarske sundhedsarbejdere, der siden 1999 har været fængslet som mistænkte i en straffesag og i øjeblikket er dødsdømte; opfordrer Rådet og Kommissionen til at afhjælpe denne situation;

40. minder om, at Bulgariens tiltrædelse til EU ikke er et mål i sig selv, men ser processen med økonomiske, politiske og sociale reformer som et selvstændigt gode, der med tiden skal føre til større velstand og livskvalitet for alle bulgarske statsborgere;

41. opfordrer Kommissionen til at hensætte passende midler til oplysningskampagner med henblik på at forbedre den offentlige forståelse af virkningerne af Bulgariens (og Rumæniens) tiltrædelse;

42. giver sit samtykke til undertegnelsen af tiltrædelsestraktaten i april 2005 og ser frem til at byde de 18 bulgarske parlamentariske observatører velkommen i Europa-Parlamentet;

43. insisterer på, at Europa-Parlamentets synspunkter fortsat bør tages i betragtning i forbindelse med overvågningen af de fremskridt, der gøres med reformen i Bulgarien efter undertegnelse af tiltrædelsestraktaten, og før det overvejes at anvende beskyttelsesklausuler og opfordrer til dette formål derfor Kommissionen til i tide og regelmæssigt at rapportere til Parlamentet om udviklingen i Bulgarien;

*

* *

44. pålægger sin formand at sende denne beslutning til Rådet, Kommissionen og medlemsstaternes og Republikken Bulgariens regeringer og parlamenter.

--------------------------------------------------